Z A P I S N I K
17. sjednice Vijeća Mjesnog odbora  „Zrinjevac“,
održane 27 listopada  2022.  
u prostorijama Mjesnog odbora Zrinjevac, Gradske četvrti Donji grad, Palmotićeva ulica 30,  s početkom u 18:00 sati.


Nazočni članovi Vijeća:  Mirela Brkljač,Sanja Miler,Vjekoslav Miler, Zrinka Miličić i Viktor Šarac.
Predsjednica Vijeća Mjesnog odbora Zrinjevac Zrinka Miličić pozdravlja prisutne i konstatira da je na sjednici nazočno 5 od ukupno 5 članova Vijeća, čime su stečeni uvjeti za raspravu i pravovaljano odlučivanje.

Kako primjedbi na zapisnik nije bilo, predsjednica Vijeća Mjesnog odbora Zrinjevac (u daljnjem tekstu VMO Zrinjevac) konstatira da je jednoglasno prihvaćen zapisnik s 10. sjednice  Vijeća Mjesnog odbora Zrinjevac, održane  28. rujna 2022. u  prostorijama Mjesnog odbora Zrinjevac, Gradske četvrti Donji grad, Palmotićeva ulica 30,  s početkom u 17:30 sati.

Predsjednica VMO Zrinjevac predlaže dnevni red kao u pozivu.
Dnevni red je jednoglasno usvojen.

Dnevni red:

1.  Komunalna problematika
2.  Sanacija Glazbenog paviljona na Trgu Nikole Šubića Zrinskog, donošenje zaključka
3.  Povlašteni parking na području Mjesnog odbora Zrinjevac, donošenje zaključka 
4. Zahtjev za korištenje prostora
4. Plan MKA za 2023, davanje mišljenja
5. Prijedlog održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području grada Zagreba u 2023, davanje mišljenja
6. Pitanja i odgovori


	

AD1. Komunalna problematika na području Mjesnog odbora Zrinjevac

Vijeće raspravlja o aktualnoj situaciji i uočenim problemima vezanim za novi sustav prikupljanja otpada. Vijećnici su primijetili da se na području Petrinjske ulice kod križanja sa Amruševom ulicom na mjestu gdje se nalaze spremnici poslovnih subjekata nepropisno odlaže smeće od strane samih korisnika i građana. S obzirom na zatečenu situaciju, VMO Zrinjevac smatra da se poslovni spremnici ne bi smjeli koristiti na toj lokaciji već ispred prostora poslovnih subjekata kako bi oni imali kontrolu nad njima.
Također VMO je zaključilo da na području mjesnog odbora postoji samo jedan zeleni otok i da postoji potreba za još jednim.

Vezano za sve gore navedeno, VMO jednoglasno donosi 


Z A K L J U Č A K

                   O postavljanju zelenog otoka u Petrinjskoj ulici , križanje s Amruševom


1. Vijeće Mjesnog odbora „Zrinjevac“ ponovo traži od nadležnih institucija postavljanje  dodatnog zelenog otoka na lokaciji u Petrinjskoj ulici, kod križanja s Amruševom (trenutno se tu nalaze spremnici za poslovne subjekte)



2. Ovaj se zaključak dostavlja Vijeću Gradske četvrti Donji grad.





AD2. Sanacija Glazbenog paviljona za Trgu Nikole Šubića Zrinskog, donošenje zaključka

Predsjednica je vijećnicima prenijela zabrinutost vezanu za stanje u kojem se nalazi Glazbeni paviljon na Trgu Nikole Šubića Zrinskog prvenstveno na rukohvat koji se odvojio.
Vezano za gore navedeno, VMO jednoglasno donosi




Z A K L J U Č A K

                   O potrebi sanacije Glazbenog paviljona na Trgu Nikole Šubića Zrinskog




3. Vijeće Mjesnog odbora „Zrinjevac“  traži od nadležnih Ureda prijedlog sanacije  i što hitniju sanaciju Glazbenog paviljona kako bi se zaustavilo daljnje propadanje istog.



4. Ovaj se zaključak dostavlja Vijeću Gradske četvrti Donji grad.



AD3. Povlašteni parking na području Mjesnog odbora Zrinjevac, donošenje zaključka 
VMO raspravlja o problematici sa povlaštenim parkingom na području Mjesnog odbora prvenstveno u Đorđićevoj ulici između Petrinjske ulice i Trga Nikole Šubića Zrinskog za što su se i u pisanom obliku žalili stanari Đorđićeve ulice br.6 Vijeću gradske četvrti, Mjesnom odboru Zrinjevac i nadležnim uredima. 
U tom dijelu Đorđićeve ulice je MVEP zauzeo sva postojeća mjesta što VMO smatra nedopustivim.

S obzirom na gore navedeno, VMO jednoglasno donosi




Z A K L J U Č A K

         O reviziji povlaštenih parkirnih mjesta na području Mjesnog odbora Zrinjevac



5. Vijeće Mjesnog odbora „Zrinjevac“  traži od Gradskog ureda za obnovu, izgradnju ,prostorno uređenje, graditeljstvo, komunalne poslove i promet objašnjenje za dodjelu svih parkirnih mjesta u Đorđićevoj ulici (između Petrinjske i Trga Nikole Šubića Zrinskog) za potrebe MVEP i traži reviziju povlaštenih parkirnih mjesta u korist stanara na području Mjesnog odbora Zrinjevac



6. Ovaj se zaključak dostavlja Vijeću Gradske četvrti Donji grad.


AD4. Zahtjev za korištenje prostora

Predsjednica usmeno obavještava članove o zahtjevima.

Vijeće jednoglasno donosi




                                              Z A K L J U Č A K


l.  Udruzi Socijaldemokrati (SD) odobrava se do 31. prosinca 2022., povremeno korištenje dvorane u objektu mjesne samouprave, Zagreb, Palmotićeva 30,u terminu utorak  od 18.30-20.00 h
2.  Prostor iz točke 1. ovog zaključka koristit će Udruga Socijaldemokrati

3. Udruga Socijaldemokrati se obvezuje sa prostorom prilikom korištenja postupati sa pažnjom dobrog gospodara.

4.  O povremenom korištenju prostora iz točke l. ovog zaključka Gradski ured za mjesnu samoupravu izdat će odobrenje o korištenju, a u skladu s ovim zaključkom. 



AD5. Plan malih komunalnih akcija Mjesnog odbora Zrinjevac u 2023.godini

Vijeće raspravlja o potrebi usvajanja Plana malih komunalnih akcija MO Zrinjevac u 2023., nakon provedene rasprave, Vijeće jednoglasno usvaja sljedeći


Plan malih komunalnih akcija
Mjesnog odbora Zrinjevac u 2023.

	1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Zrinjevac (u daljnjem tekstu: Mjesni odbor), a kojima se osigurava obavljanje komunalnih djelatnosti:
	- održavanja javnih zelenih površina i
	- redovitog održavanja nerazvrstanih cesta.

	2. Planirana sredstva za financiranje ovog plana u iznosu od ukupno 37.440,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	15.860,00 eura

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	21.580,00 eura

	Ukupno
	37.440,00 eura



	3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj plan odnosi se na poslove održavanja 16.235 m² uređenih javnih zelenih površina na području Mjesnog odbora.

	4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:
	4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj plan odnosi se na poslove redovnog održavanja 20.573 m² nerazvrstanih cesta na području Mjesnog odbora.
	Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:
	- 70 % ili 15.106,00 eura za asfalterski program i
	- 30 % ili 6.474,00 eura za ostale poslove redovnog održavanja.

	5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.

	6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.

	7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.
	8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Donji grad u 2023.





AD6. Prijedlog održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području grada Zagreba u 2023, davanje mišljenja

VMO Zrinjevac jednoglasno donosi sljedeći 
Z A K L J U Č A K
Prijedlog održavanja javnih prometnih  površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.


7. Vijeće Mjesnog odbora Zrinjevac  daje pozitivno mišljenje na prijedlog  održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.

8. Ovaj se zaključak dostavlja Vijeću Gradske četvrti Donji grad.



AD7. Pitanja i prijedlozi

Nitko od članova Vijeća nije imao dodatnih pitanja ni prijedloga već su se usuglasili da za
početak studenog  pripreme stavke o kojima bi htjeli raspravljati na sljedećoj sjednici Vijeća.


Budući da nitko ne traži riječ, predsjednica zaključuje sjednicu.
Dovršeno u 19:00sati.

Zagreb, 27.10. 2022.

Zapisničarka:
Zrinka Miličić


Klasa:  024-08/22-003/2152
Urbroj:251-13-11-1/007-22-2

Predsjednica
Vijeća Mjesnog odbora
           „Zrinjevac“
[bookmark: _GoBack]        Zrinka  Miličić, v.r.
